梅尧臣
送何济川学士知汉州
丞相初得君，有志重儒术。
乃言天下士，徒此古清秩。
遂惩衒鬻人，忝冒十八七。
进君天禄阁，比众为第一。
又荐王张韩，恬可与君匹。
吾侪宜惭羞，空自预朝韠。
欲归无田园，强住枉岁日。
值君乘高轩，西望函谷出。
当时迎长卿，书史传未悉。
车驰及襁负，千万今可诘。
老农喜君来，田租不妄率。
织妇喜君来，缣机当俟毕。
府胥喜君来，督责去暴抶。
疾苦无不求，前人唯法律。
昼锦荣既浮，康民美方溢。
真为丈夫志，岂是名过实。